Lesersbrief: Gelykheidshof mis sy doel‘Dink Self’ van Malmesbury skryf: Julius Malema. Foto: EFF/Twitter Net so onaanvaarbaar soos wat dit is om valslik, of as ŉ grap, “Bom!” op ŉ vliegtuig te skree, net so onaanvaarbaar behoort dit te wees om, ongeag die konteks, “Kill the Boer! Kill the Farmer!” in ons misdaadgeteisterde land te dreunsing. As hierdie aaklige kreet in vandag se tye nie haatspraak is nie, is dit die naaste ding aan haatspraak wat ek nog ooit gehoor het. Regter Malahleli is besonder naïef as hy dink die gemiddelde Suid-Afrikaanse burger sal nooit daardie opruiende woorde letterlik interpreteer nie. Hoekom gebruik die EFF nie verstaanbare woorde, eerder as dubbelsinnige metafore nie? Hoekom het hulle “kill” na “kiss” verander as almal weet hul bedoel nie “kill’ nie? Dit is verregaande van die regter om te glo dat die sing van hierdie walglike lied by die plaasmoordhofsaak van Brendon Horner, of waar en wanneer anders die EFF ook al wil, hoegenaamd sal bydra tot beter rasseverhoudinge. As kwesbare minderheidsgroepe nie deur ons Grondwet en die howe teen politici soos Malema se aanhitsende haatspraak, wat blatant geweld teen hul aanhits, beskerm kan word nie, moet mense nie verbaas wees as daardie groepe na binne keer en weer laer begin trek teen hierdie onverbloemde bedreiging nie. Ons bloeiende land kan nie hierdie verdelende aanstigting van rassehaat bekostig nie. Daarom moet AfriForum ondersteun word in hul dapper poging om ŉ stokkie daarvoor te steek. Mag die appèlhof asseblief tot ons redding kom deur die speelveld vir ons almal gelyk te maak.